ষোড়শী উপাচার মেনে ভট্টাচার্য বাড়িতে পূজিত হন মা কালী

তমলুক: ৪০০ বছরের পুরোনো তমলুকের ভট্টাচার্য বাড়ির কালীপুজো (Kalipujo Tamluk’s Bhattacharya Bari)। পূর্ব পুরুষের লিখে যাওয়া মন্ত্রেই আজও পূজিত হন ভট্টাচার্য বাড়ির মা কালী। মা বসেন পঞ্চমুন্ডির আসনে,ভেসে আসত বলির খড়গ,পুজো নিয়ে রয়েছে আরও চমকপ্রদ ইতিহাস।

পূর্ব মেদিনীপুর জেলাকে ‘কালীক্ষেত্র’ বলা হয়। জেলার সদর শহর তমলুকে অধিষ্ঠাত্রী দেবী বর্গভীমা। পুরাণে বর্ণিত ৫১ সতীপিঠের একপিঠ রয়েছে এখানে।এছাড়াও জেলার প্রতিটি কোণায় রয়েছে অজস্র প্রাচীন কালী মন্দির। যেসব মন্দিরের ইতিহাস ও পুজো শুরু হওয়ার কাহিনী যেমন চমকপ্রদ, তেমনি পুজোর রীতিনীতিও অভিনব। সেরকমই একটি কালী মন্দির হল তমলুকের পিপুলবেরিয়া গ্রামের ভট্টাচার্য পরিবারের কালী মন্দির।

প্রায় ৪০০ বছরেরও বেশি সময় ধরে পূজিত হয়ে আসছে তমলুকের পিপুলবেড়িয়া গ্রামের ভট্টাচার্য পরিবারের কালী। এই কালীপুজোর প্রধান রীতি নীতি হলো নিজেদের পূর্বপুরুষের লিখে যাওয়া মন্ত্রে পূজিত হয় দেবী। পুজোর কারণে বলি প্রথা আজও বর্তমান। পুজো হয় ষোড়শী উপাচার মেনে। অমাবস্যার রাতে মাকে অলঙ্কারে সাজিয়ে শুরু হয় পুজো। সূর্য ওঠার আগেই পুজো সমাপন হয় প্রাচীন রীতি মেনে,এবং দেবীর বিসর্জন হয়ে যায়। পুজোর রাতে ২০ সের চালের ভোগ না দিলে পুজো সম্পন্ন হয় না। ভোগ রান্নার জন্য ব্যবহৃত হয় কালী পুকুরের জল।

আরও পড়ুন: ইংরেজ সাহেবের হাতেই শুরু কালচিনির হ্যামিল্টনগঞ্জের কালীপুজোর

ভট্টাচার্য পরিবারের এই পুজোর অপর একটি বৈশিষ্ট্য হল, মায়ের পুজোর ঘটে থাকে পঞ্চপল্লব। ঘটে থাকে আম পাতা সঙ্গে দেবীর অষ্টধাতুর মূর্তি। পরিবারের সদস্যদের কথা অনুযায়ী, আগে কালিপুকুরে বাসন ভেসে উঠতো পুজোর আগের দিন রাতে, বলির খড়গ ভেসে বেড়াতো কালিপুকুরে।বলির আগেই ফিরে আসতো।এক পুজোয় খুঁত থাকায় ভেসে চলে যায় সেই খড়গ,আর ফেরেনি।সেই পুজোতেই নাকি বাসন ও আর ভেসে ওঠেনি।তারপর নিজেরাই বাড়িতে খড়গ বানিয়ে নেন।একবার পুজোয় ব্যয়ভার বহন করতে সক্ষম না হওয়ায় পুজো বন্ধ করার সিদ্ধান্ত নেওয়া হয়েছিল। কিন্তু সেই রাতেই দেবীর স্বপ্নাদেশ দেন এবং সে বছরও পুজো হয়। তারপর পুজো বন্ধের কথা ভাবা হয়নি। দেবীর মন্দিরে রয়েছে পঞ্চমুণ্ডির আসন। এই পঞ্চমুণ্ডির আসন প্রতিদিন পুজো হয়। তমলুকের ভট্টাচার্য পরিবারের এই প্রাচীণ কালী পুজো প্রতিবছর প্রাচীন রীতিনীতি ও নিয়ম নিষ্ঠা মেনে হয়ে আসছে আজ। পুজো দেখতে সমাগম হয় প্রচুর পরিমাণ ভক্তের।

অন্য খবর দেখুন